Aktor ber om 21 års forvaring i barneovergrepssak
I Bergen tingrett ble hordalandsmannen dømt til 16 års fengsel. Saken ble anket, og ankesaken har i høst gått i Gulating lagmannsrett. Tirsdag ba statsadvokat Magne Sylta om at 49-åringen dømmes til 21 års forvaring med minstetid på ti år, skriver Bergens Tidende. Årsaken er at påtalemyndigheten mener det er fare for at mannen kan begå nye lovbrudd. – Han har fått diagnose pedofili og har manglende empati. Han har forsøkt å bagatellisere sine handlinger i retten, sa Sylta i retten, ifølge avisa.Totalt er det 194 barn som har status som fornærmede i saken, men politiet har bare kommet i kontakt med to av dem – en sju år gammel jente og en fire år gammel gutt. Mannen skal ha bestilt og fått gjennomført seksuelt misbruk av mange barn gjennom chatting og instrukser via internett. Ifølge dommen i tingretten fant påtalemyndigheten bevis for at 61 overgrep faktisk ble gjennomført. Mannens forsvarer Torbjørn Kolås Sognefest starter sitt sluttinnlegg onsdag. Han ønsker ikke å kommentere saken overfor BT.
I sitt sluttinnlegg i Gulating lagmannsrett ba aktor om 21 års forvaring for mannen som er tiltalt for å ha bestilt en rekke overgrep mot barn på Filippinene.